**Туларемия**

Туларемията е остро инфекциозно заболяване, което се характеризира с токсични явления, възпаление на лимфните възли в близост до мястото на проникване на причинителя, патологични промени в храносмилателната системи и белите дробове.

***Етиология на заболяването***

Причинява се от бактерии, които са сравнително устойчиви във външната среда (в почва, в хранителни продукти, до няколко месеца във вода). Дезинфекционните средства ги унищожават бързо.

***Клинична картина***

**Бубонна форма** - засягат се най-често подмишничните, шийните, подчелюстните и ингвиналните лимфни възли. Бубоните могат да бъдат единични или множествени с големина от орех до кокоше яйце. В първите дни от появата им те са болезнени, с ясно очертани контури. Кожата, покриваща бубона е нормална, но при нагнояване се зачервява, става оточна и се разязвява. При благоприятно протичане лимфните възли възвръщат нормалното си състояние за 1 – 2 месеца. Висока температура се поддържа

до 2-3 седмици.

**Очна форма** - развива се при проникване на причинителя през конюнктивата, която е силно зачарвена и оточна, при част от случаите се наблюдава разязвяване. При обхващане на очната ябълка е възможно да се стигне до загуба на зрението.
**Ангинозно-бубонна форма** - причинителят попада в устната кухина при консумиране на заразена храна или вода. Появява се зачервяване на гърлото, оточност най-често на едната сливица, образуване на сиво-бял налеп. Температурата се повишава. Засягат се шийните и подчелюстните лимфни възли, които могат да достигнат размерите на яйце.
**Чревна форма** – освен общите прояви са характерни и коликообразни болки в корема. Наблюдават се гадене, повръщане и диария. В повърнатите материи и фекалиите могат да се появят кръвни примеси.

**Белодробна форма** – при нея обикновено се развиват ларингит, трахеит, бронхит, засягане на съседни лимфни възли. Често се развива пневмония, възможни са усложнения.

Прогнозата при туларемията е добра. Смъртността е около 1%. След преболедуване се

създава траен доживотен имунитет.

Заболелите се лекуват в инфекциозно отделение, контактните лица подлежат на медицинско наблюдение в продължение на 7 дни с термометриране.

***Източници на зараза***

Основен източник и резервоар на заразата в природата са различни животни – основно гризачи, хищници и птици. От природните огнища заразата се предава на домашните животни и на гризачи, обитаващи жилищата. Човек се заразява най-често при навлизане в природни огнища по повод лов, селскостопанска дейност и др.

***Механизми и пътища на предаване на заразата:***

* хранителен - чрез заразена храна и вода, при попадане върху тях на урина и изпражнения на болни животни;
* трансмисивен - при ухапване от кърлежи, комари и въшки по гризачите;
* аспирационен – при вдишване на прах, заразен с бактерии;
* контактно-битов – при пряк контакт с гризачи, зайци и др, ловуване, дране на кожи, одраскване, порязване, замърсяване с кръв от болни животни, докосване лигавицата на очите със замърсени ръце.

***Профилактика:***

- недопускане на плъхове в обитаваните помещения, до хранителни продукти и питейна вода;

- оглед на тялото за кърлежи след пребиваване на открито и наблюдение на местата на евентуално ухапване;

- избягване на консумация на вода от непроверени водоизточници;
- обилно измиване на плодовете и зеленчуците предназначени за консумация в суров вид;
 - използване на лични предпазни средства при дейности в природни огнища, при обработка на кожи или при пряк контакт с диви или домашни животни и замърсени от тях повърхности.